b'\n_START_ARTICLE_\nAlgirdas Jonas Aleksis \xc5\xbdemaitis\n_START_SECTION_\n\xc5\xa0eima\n_START_PARAGRAPH_\nGim\xc4\x97 diplomuoto mi\xc5\xa1k\xc5\xb3 in\xc5\xbeinieriaus Vinco \xc5\xbdemai\xc4\x8dio (1896-1983), Kazl\xc5\xb3 R\xc5\xabdos mi\xc5\xa1k\xc5\xb3 ur\xc4\x97do bei S\xc5\xabduvos mi\xc5\xa1k\xc5\xb3 revizoriaus ir mokytojos Bron\xc4\x97s Ruseckait\xc4\x97s-\xc5\xbdemaitien\xc4\x97s \xc5\xa1eimoje. Brolis - kun. K\xc4\x99stutis \xc5\xbdemaitis._NEWLINE_1956 m. Romoje (Italija) ved\xc4\x97 Vand\xc4\x85 Jadvyg\xc4\x85 Kybartait\xc4\x99. Susilauk\xc4\x97 penki\xc5\xb3 vaik\xc5\xb3. U\xc5\xbeaugo 2 s\xc5\xabn\xc5\xabs ir 3 dukterys: s\xc5\xabnus Alexis su \xc5\xbemona Ramona; dukt\xc4\x97 Maria su Leno Landini; dukt\xc4\x97 Rita; s\xc5\xabnus Paulus su \xc5\xbemona Caroline; dukt\xc4\x97 Julia ir vyras Saulius Eidukai. An\xc5\xabkai Lorenzo, Aurelius, Diana, Leonardo, Priscilla ir Sofia.\n_START_SECTION_\nMokslai\n_START_PARAGRAPH_\n1954-1956 m. studijavo ekonomik\xc4\x85 ir tarptautin\xc4\x99 teis\xc4\x99 Bonos universitete (Vokietija). 1956-1959 m. Oksfordo universiteto (Jungtin\xc4\x97 Karalyst\xc4\x97) Balliolo koled\xc5\xbee t\xc4\x99s\xc4\x97 ekonomikos, politini\xc5\xb3 moksl\xc5\xb3 ir filosofijos studijas, \xc4\xafgijo bakalauro ir magistro laipsnius. A. J. A. \xc5\xbdemaitis - pirmasis lietuvis, baig\xc4\x99s Oksfordo universitet\xc4\x85.\n_START_SECTION_\nKarjera\n_START_PARAGRAPH_\n1952-1954 m. Jungtini\xc5\xb3 Amerikos Valstybi\xc5\xb3 kariuomen\xc4\x97je Kor\xc4\x97jos karo metu buvo fronto linij\xc5\xb3 pulko \xc5\xa1tabo informacijos skyriaus vadovas._NEWLINE_1959-1966 m. ekonomistas priva\xc4\x8diose firmose \xc4\x8cikagoje - buvo vienos did\xc5\xbeiausi\xc5\xb3 JAV firm\xc5\xb3, Borg Warner International, prezidento pavaduotojas. 1966-1968 m. tarptautin\xc4\x97s prekybos specialistas  JAV Valstyb\xc4\x97s departamente Va\xc5\xa1ingtone._NEWLINE_1968-1992 m. Jungtini\xc5\xb3 Taut\xc5\xb3 Maisto ir \xc5\xbeem\xc4\x97s \xc5\xabkio organizacijos (FAO) Romoje pareig\xc5\xabnas, atsakingas u\xc5\xbe \xc5\xbeem\xc4\x97s \xc5\xabkio programas Egipte, Irane, Persijos \xc4\xaflankos valstyb\xc4\x97se, Sirijoje, Tailande, Tanzanijoje, Turkijoje bei FAO misij\xc5\xb3 \xc4\xaf kitas besivystan\xc4\x8dias valstybes vadovas. 1983-1986 m. FAO atstovas su ambasadoriaus rangu Piet\xc5\xb3 Sudanui._NEWLINE_1991-1994 m. LR Auk\xc5\xa1\xc4\x8diausiosios tarybos (Atkuriamojo Seimo) Pirmininko atstovas prie Maltos riteri\xc5\xb3 ordino Did\xc5\xbeiojo Magistro. 1992 metais, Lietuvos vyriausyb\xc4\x97s pra\xc5\xa1omas, A. \xc5\xbdemaitis, dar nesulauk\xc4\x99s pensijos, po 24 met\xc5\xb3 darbo i\xc5\xa1 FAO atsistatydino ir sutiko dirbti Lietuvai u\xc5\xbe ketvirt\xc4\xaf iki tol i\xc5\xa1 FAO gaunamo atlyginimo. 1992 m. gegu\xc5\xbe\xc4\x97s 6 d. jam buvo suteiktas Lietuvos Respublikos Nepaprastojo ir \xc4\xafgaliotojo ambasadoriaus rangas iki gyvos galvos._NEWLINE_1992-1999 metais Lietuvos Respublikos ambasadorius, misijos vadovas ir pastovus atstovas prie JT Maisto ir \xc5\xbeem\xc4\x97s \xc5\xabkio organizacijos Romoje. Jo iniciatyva bei pastangomis, \xc4\xafvairiems \xc5\xbeem\xc4\x97s \xc5\xabkio ir mitybos projektams, Lietuva i\xc5\xa1 FAO gavo apie 14 milijon\xc5\xb3 lit\xc5\xb3. 2000-2004 metais ambasadorius, neetatinis konsultantas \xc5\xbeem\xc4\x97s \xc5\xabkio klausimais be atlyginimo Italijos LR ambasadoje. 2004 m. LR ambasadorius, laisvas konsultantas JT organizacijoms._NEWLINE_Vokietijos lietuvi\xc5\xb3 bendruomen\xc4\x97s Bonos apylink\xc4\x97s valdybos pirmininkas; Vyriausiojo Lietuvos i\xc5\xa1laisvinimo komiteto u\xc5\xbesienio reikal\xc5\xb3 valdytojo pavaduotojas bei patar\xc4\x97jas; Ateitinink\xc5\xb3 federacijos Student\xc5\xb3 s\xc4\x85jungos atstovas Vokietijoje; 1960-1962 m. Sendraugi\xc5\xb3 s\xc4\x85jungos centro valdybos narys; Lietuvos Krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos atstovas pasaulin\xc4\x97je unijoje; Lietuvi\xc5\xb3 krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos centro komiteto narys; Amerikos lietuvi\xc5\xb3 Romos katalik\xc5\xb3 federacijos \xc4\x8cikagos apskrities valdybos pirmininkas; Amerikos lietuvi\xc5\xb3 tarybos \xc4\x8cikagos skyriaus vykdomasis sekretorius; Lietuvi\xc5\xb3 katalik\xc5\xb3 mokslo akademijos centro valdybos narys._NEWLINE_Vinco \xc5\xbdemai\xc4\x8dio leidini\xc5\xb3 Lietuvos politiniais ir etnografiniais klausimais bendradarbis; autorius eil\xc4\x97s straipsni\xc5\xb3 Lietuvos klausimais lietuvi\xc5\xa1koje ir tarptautin\xc4\x97je \xc5\xbeiniasklaidoje. Per savo 24 darbo metus Jungtini\xc5\xb3 Taut\xc5\xb3 Maisto ir \xc5\xbeem\xc4\x97s \xc5\xabkio organizacijoje, rizikuodamas netekti darbo, nuolatos priva\xc4\x8diai informavo kit\xc5\xb3 valstybi\xc5\xb3 atstovus apie Lietuv\xc4\x85 ir jos okupacij\xc4\x85._NEWLINE_I\xc5\xa1 Vilniaus 2011 kovo 27 d. atvyko \xc4\xaf \xc4\x8cikag\xc4\x85; mir\xc4\x97 2011 met\xc5\xb3 gruod\xc5\xbeio devint\xc4\x85j\xc4\x85. Po \xc5\xa1v. Mi\xc5\xa1i\xc5\xb3 Pal. Jurgio Matulai\xc4\x8dio misijoje, gruod\xc5\xbeio 17 dien\xc4\x85 buvo palaidotas \xc5\xa0v. Kazimiero lietuvi\xc5\xb3 kapin\xc4\x97se.\n_START_SECTION_\nApdovanojimai\n_START_PARAGRAPH_\n\xc5\xa0ventojo Sosto \xc5\xa0vent\xc5\xb3j\xc5\xb3 Met\xc5\xb3 Sidabro medalis ir Jeruzal\xc4\x97s \xc5\xa0ventojo Kapo Riteri\xc5\xb3 Ordino did\xc5\xbeiojo komt\xc5\xabro titulas. Specialiai \xc4\xafvertintas Piet\xc5\xb3 Sudano gubernatoriaus u\xc5\xbe trej\xc5\xb3 met\xc5\xb3 veikl\xc4\x85 jo kra\xc5\xa1te. \xc4\xaevair\xc5\xabs kariniai apdovanojimai.'